**Elfogadható dokumentumok**

**Jövedelemigazolások:**

**1.** Havonta rendszeresen mérhető jövedelem esetén: az utolsó három hónap nettó jövedelmének az átlaga,vagyis a pályázat leadását megelőző 3 hónap tételes jövedelmét kell feltüntetni. Egy havi jövedelmet tanúsító igazolás csak büntetőjogi nyilatkozat ellenében fogadható el.

**2.** Egyéni vállalkozó esetén: NAV-os igazolás az előző év jövedelméről.

**3**. GYES/GYED: folyósítási szelvény.

**4.** Munkanélküli esetén: 2 hónapnál nem régebbi jelenleg is aktív munkanélküli/álláskereső/pályakezdő státuszról, valamint munkanélküli segélyről/álláskeresői járadékról szóló igazolás.

Nem áll módunkban elfogadni „NYILVÁNTARTÁSUNKBAN ÁLLÁSKERESŐKÉNT NEM SZEREPEL" jellegű hatósági igazolásokat.

**5.** Öregségi nyugdíj esetén: a pályázat leadásának évére esedékes igazolás, melyet a nyugdíjfolyósító állít ki vagy az utolsó három hónap nyugdíj szelvénye.

**6.** Rokkantsági nyugdíj: a pályázat leadásának évére esedékes igazolás, melyet a nyugdíjfolyósító állít ki vagy az utolsó három hónap nyugdíj szelvénye.

**7.** Árvasági ellátás: a pályázat leadásának évére esedékes igazolás, melyet a nyugdíjfolyósító állít ki vagy az utolsó három hónap nyugdíj szelvénye.

**8**. Özvegyi nyugdíj: a pályázat leadásának évére esedékes igazolás, melyet a nyugdíjfolyósító állít ki vagy az utolsó három hónap nyugdíj szelvénye.

**9.** Családfenntartó: családfenntartónak számít az, akinek legalább egy gyermeke van. Igazolása: gyermek születési anyakönyve.

**10.** Őstermelő: őstermelői igazolvány vagy 600.000 Ft felett NAV-os igazolás az előző év jövedelméről.

**11**. Családi pótlék: a családi pótlék nem számít bele az egy főre eső jövedelembe, ennek összegét az űrlapon nem kell feltüntetni.

**12.** Öneltartó: amennyiben a hatósági bizonyítványon több ember szerepel: Szülők és a pályázó által hitelesített nyilatkozat, amely egy évnél nem régebbi. A formanyomtatvány megtalálható a kari honlapon.

Amennyiben az öneltartó pályázó által feltüntetett jövedelmekből, illetve a beadott dokumentumok alapján számolt egy főre jutó havi nettó jövedelem nem éri el a mindenkori öregségi nyugdíj másfélszeresét (2020-ban 28.500x1,5=42.750,- Ft), csatolni szükséges kimutatást a tartásra fordítható vagyonról (pl.: bankszámla kivonat stb.), ennek hiányában pedig az illetékes szerv által készített környezettanulmányt.

Öneltartó hallgató esetén minden pénzügyi juttatás jövedelemnek számít, így az ösztöndíj is, feltüntetése kötelező.

Ezen iratok hiányában a pályázat automatikusan elutasításra javasolt státuszba kerül, amiről a hallgató email útján értesítést kap a Szociális Bizottságtól. Amennyiben ezen kapcsolatfelvétel után a kialakult állapotban változás – igazolás, személyes elbeszélgetés útján - nem áll be, a pályázat elutasításra kerül a Diákjóléti Bizottság által.

1. Eltartott testvér: a kategóriába a hallgatón kívüli, vele egy háztartásban élő, 18év alatti személyek tartoznak, illetve munkanélküli igazolás ellenében a 18. életévét betöltött más testvér is. Felsőoktatásban tanuló testvér is eltartott testvérnek minősül, jogviszonyigazolás csatolása kötelező.
2. Diákmunka: a szövetkezettől, munkáltatótól kiállított igazolás, vagy bankszámlakivonat csatolása a leadást megelőző három hónap jövedelmével.
3. Diákhitel: a szerződés másolata, vagy a Neptun felületről letöltött igazolás.

**Lakáskörülmények:**

Kérvényező állandó (lakcímkártyacím) lakhelyének távolsága az Intézménytől: A Bizottság ezen részben a hazautazás, illetve a BKK bérlet költségeit hivatott honorálni.

**1.** Szülőkkel: kötelezően csatolt önkormányzati igazolás

**2**. Saját lakás: tulajdoni lap másolata vagy a nem hiteles felirattal ellátott e-hiteles másolat is elfogadható, mely a Földhivatal online rendszerén keresztül vagy a Kormányablakok egyikében igényelhető.

**3**. Szívességi lakáshasználat: nyomtatott, tanukkal (2 fő) ellátott haszonkölcsön szerződés, mely kizárólag meghatározott idejű lehet. A határozott időtartamon belül kell történnie a pályázat leadásának.

**4.** Diákotthon: diákotthonnak számít a nem bérelt kollégiumi férőhely. Igazolása: adott félévre vonatkozó kollégiumi szerződés/igazolás.

**5.** Kollégium: adott félévre vonatkozó kollégiumi szerződés/igazolás.

**6.** Albérlet: nyomtatott, tanukkal (2 fő) ellátott albérleti szerződés. Az egyenes ági rokonnal kötött szerződést jóhiszemű jogügyletként nem áll módunkban figyelembe venni. A szerződésen valamilyen formában a pályázó hallgatónak szerepelnie kell.

Amennyiben az albérlet havi bérletidíjának a feltüntetett jövedelemből/jövedelmekből való levonása után a megmaradt egy főre jutó havi nettó jövedelem nem éri el a 42.750 forintos értéket, a pályázat automatikusan elutasításra javasolt státuszba kerül, amiről a hallgató email útján értesítést kap a Szociális Bizottságtól. Amennyiben ezen kapcsolatfelvétel után a kialakult állapotban változás – igazolás, személyes elbeszélgetés útján - nem áll be, a pályázat elutasításra kerül a Diákjóléti Bizottság által.

**Hallgatóra vonatkozó körülmények/kategóriák:**

**1**. Nagycsaládos:

Nagycsaládos az a hallgató:

- akinek legalább két testvére vagy három gyermeke van, vagy

- eltartóin/eltartóján kívül legalább két vele egy háztartásban élő személyre igaz, hogy havi jövedelme nem éri el a minimálbér összegét, vagy

- legalább két kiskorú gyermeknek a gyámja. (ennek igazolása: gyámügyi határozat).

**2.** Félárva:

Félárva az a 25 évnél fiatalabb hallgató, akinek egyik szülője elhunyt. Igazolása: halotti anyakönyvi kivonat.

**3**. Árva:

Árva az a hallgató, akinek mindkét szülője, vagy vele egy háztartásban élt nőtlen/hajadon/elvált szülője elhunyt. Igazolása: halotti anyakönyvi kivonat.

**4**. Hátrányos helyzetű:

Önkormányzati igazolás, amelyben szerepel, hogy a hallgató hátrányos helyzetű és a hátrányos helyzet megállapított időtartama beleesik a pályázat leadási idejébe.

**5**. Halmozottan hátrányos helyzetű:

Önkormányzati igazolás melyben szerepel, hogy a hallgató halmozottan hátrányos helyzetű és a hátrányos helyzet megállapított időtartama beleesik a pályázat leadási határidejébe.

**6**. Rendszeres gyermekvédelmi kedvezmény:

Ezt az igazolást azoknak a hallgatóknak kell csatolni, akik nem hátrányos/halmozottan hátrányos helyzetűek, de rendszeres gyermekvédelmi kedvezményben részesülnek. Igazolása: önkormányzati igazolás melyben szerepel, hogy a hallgató rendszeres gyermekvédelmi kedvezmény-re jogosult/-ben részesül és a kedvezmény folyósításának időtartama belesik a pályázat leadásának határidejébe.

**7.**Gyámsága nagykorúsága miatt megszűnt:

A gyámság megszüntetéséről szóló jegyzői igazolás vagy a gyámság/átmeneti nevelés megszüntetéséről szóló (gyámügyi) határozat.

**8.** Tartósnevelésbe vett:

Tartós nevelésbe vételről, vagy a tartós nevelésbe vétel megszüntetéséről szóló határozat vagy gyámügyi igazolás.

**9**. Egészségügyi állapota miatt rászorult, tartósan beteg:

- BNO kóddal ellátott szakorvosi igazolás, vagy

- BNO kóddal ellátott kórházi zárójelentés, vagy
- BNO kóddal ellátott kontroll papír

- a felmerülő gyógyszerköltségek igazolására: fél évnél nem régebbi orvosi papír (egy hónapra vonatkozó gyógyszer költségről).

- speciális diéta esetén orvosi papír szükséges az előírt diétáról és számla az orvos által előírt élelmiszerek áráról (egy hónapra vonatkozóan).

Ebbe a kategóriába tartoznak a különböző allergiák, intoleranciák, krónikus betegségek stb. amik nem sorolhatók a fogyatékossági kategóriába.

**9A**. Fogyatékossággal élő:

Fogyatékossága miatt állandó vagy fokozott felügyeletre, gondozásra szorul, illetve aki fogyatékossága miatt rendszeres személyi és/vagy technikai segítségnyújtásra és/vagy szolgáltatásra szorul, vagy munkaképességét legalább 67 %-ban elvesztette, és ez az állapot legalább egy éve tart, vagy előreláthatólag még legalább egy évig fennáll.
Igazolása: BNO kóddal ellátott szakorvosi igazolás keretében a fogyatékosság típusa szerinti illetékes hivatal igazolása.

**9B.** Ápolásra szorul:

Ebbe a kategóriába azon családtagok számítanak be, akik fekvőbeteg státuszuk miatt munkaképtelenek, állandó és fokozott felügyeletet, gondozást igényelnek.

**11.** Élettárs/házastárs:

Házassági anyakönyvi kivonat

**12.** Saját gyermek:

Születési anyakönyvi kivonat vagy személyi igazolvány

**13.** Gyermekét egyedül neveli:

Büntetőjogi nyilatkozat mindkét féltől a különélésről. A hallgatóval nem egy háztartásban élő büntetőjogi nyilatkozat a gyermektartás megfizetéséről és összegéről, vagy meg nem fizetéséről.

----------

Felhívjuk a tisztelt pályázó Hallgatók figyelmét, hogy a pályázati adatlap „2. Szociális szempontok" résznél azokat a személyeket és adataikat kell feltüntetni, akik az önkormányzati/ hatósági igazoláson szerepelnek, mint egy háztartásban élők.

Az egyéb körülményekre adható pontokat a Diákjóléti Bizottság határozza meg a benyújtott pályázat alapján, azonban ezen pontok kiadása nem kötelező. Ilyen tényező lehet pl. magas hitelösszeg, amit a hallgató vagy a hallgatóval egy háztartásban élők valamelyike köteles fizetni, ez esetben pl. a hitelszerződés fénymásolatával tudja a hallgató igazolni a szóban forgó körülményt.

A nem magyar nyelvű dokumentumokról magyar nyelvű fordítást kérünk csatolni, melyet nem szükséges fordító irodával elvégeztetni, tekintettel anyagi vonzataira. A hallgató maga is lefordíthatja az adott dokumentumot, de a lap alján aláírásával hitelesítenie kell, hogy a fordítás megfelel az eredeti okirat tartalmának.

Amennyiben bármilyen kétség merül fel a benyújtott pályázat és a mellé csatolt dokumentumok bármelyikének valóságtartalmával, illetve a dokumentumok hitelességével kapcsolatban, a kari Diákjóléti Bizottság a pályázatot elutasíthatja, kérheti az eredeti példányok bemutatását, továbbá szükség esetén a pályázó személyes elbeszélgetésre is behívható. Ha a megalapozott gyanú a rosszhiszemű pályázatbenyújtást illetően ezek után is fennáll, akkor a Bizottság további intézkedések (pl. fegyelmi eljárás, feljelentés) megtétele érdekében tájékoztatja a kar dékánját.